 आशकी दा इतिहास इस गल्लै दा गवाह ऐ जे आशकी दी मुंढली तसीर भाएं इक्कै होऐ पर हर आशक दा आशकी करने दा अपना इक खास अंदाज होआ ऐ।  नीरा दे कालेज जाने कोला ठीक पंदरां मिन्द पैह्‌ले सिकन्दर उन्दे घरा कोल अपने कुत्ते जैकी ते अपने होर च’ऊं कुत्ते नुमां चेलें कन्नै पुज्जी जंदा।  नीरा ते उसदी द’ऊं मुस्तकल स्हेलियें दे घरा बाह्‌र निकलदे गै उन्दे ठीक त्रीह् कदम पिच्छे सिकन्दर अपने च’ऊं चेलें कन्नै अपना सफरे-आशकी शुरू करदा।  कुत्ता जैकी सौंगल कोला अजाद करी दित्ता गेदा होंदा हा।  ओह् नीरा ते सिकन्दर दी टोली मझाटै दौड़ां लांदा रौंह्‌दा।  एह् सारा काफला नीरा गी उसदे कालज दी ड्योढी तकर पजाइयै परतोई औंदा।  इस्सै चाली नीरा गी कालज दा छुट्‌टी होने पर एह् रसम परतियै दुरहाई जंदी।  सिकन्दर इस दरान च नीरा कन्नै कोई गल्त बात नी करदा।  इस रोजाना दे कम्मा गी श्रद्धापूर्वक करदे हून सिकन्दर गी कोई त्रै साल होन लगे हे।  शुरु-शुरु च नीरा, पीछा करने आह्‌ली इस टोली कोला खासी त्राही गेई ही पर फ्ही बल्लें-बल्लें उसगी इसदा अभ्यास होई गेआ।  हून ओह् इस टोली गी बगैर खर्चे मिले दा हिफाज़ती दस्ता समझदी ही।  छड़ी नीरा ते उसदी स्हेलिएं गी गै नेई बल्कि, जैकी, सिकन्दर ते उसदी टोली ते रस्ते दे सारे हट्टिएं आह्‌लें गी हून रोज़ाना दे इस कार्यक्रम दी आदत पेई गेदी ही।  सिकन्दर दी श्रद्धा ते भगती दिक्खियै नीरा गी पक्का निशचा हा जे ओह् उसगी इ’यां गै मतवातर घरा दा कालेज ते कालेज दा घरा तकर पजान्दा रौह्‌ग ते इक दिन मौका औने पर अपने काफलाए-इश्क दे कन्नै उसगी डोली तकर बी बरधाई औग।  सिकन्दर दे हिफाजती दस्ते हेठ नीरा अपनी बादीनुमां स्हेलिऐं कन्नै मलिकाए-पुरानी मंडी आंगर घरा कोला कालेज दा रस्ता तैह् करदी।  नीरा दी चाल ते हरकतें च इक खास शहाना झलक ही जिसगी दिक्खियै निक्के-मुट्टे आशक ते ऐह्‌में गै त्राहे दे फिरदे हे।